**ELŐTERJESZTÉS**

**Szombathely Megyei Jogú Város Közgyűlésének 2019. november 28-i ülésére**

**Javaslat a bel- és csapadékvíz védelmi rendszer fejlesztéséhez kapcsolódó döntések meghozatalára**

A TOP-6.3.3-15-SH1-2016-00001 kódszámú "Szombathely bel- és csapadékvíz védelmi rendszerének fejlesztése" című projekt keretében 8 szakaszon valósul meg a belterületre hullott csapadékvizek és felszín alól előtörő fakadó vizek elvezetése, a belterületen áthúzódó vízfolyások és belvízcsatornák, belvíz elvezető rendszerek rendezése és a település belterületének védelme. A kivitelezés a Stromfeld lakótelep és Joskar-Ola lakótelep szakaszok tekintetében 2019. februárjában lezárult, további 6 szakasz tekintetében folyamatban van.

A Szatmár utca, Rumi út, Olad falu és Szent Imre herceg utca szakaszokon kiemelkedően magas számú lakossági bejelentés érkezett Hivatalunkhoz. A panaszok a tervezésre, a kivitelezés minőségére, ezen belül a nyíltárkos szakaszok megépítésére, valamint ezekkel összefüggően kialakításra kerülő útcsatlakozásokra, a szükséges közműkiváltások miatt az ingatlanok megközelítésének nehézségére, illetve a parkolási lehetőségek megszüntetésére vonatkoznak. A Szatmár utcára és Olad falura vonatkozó lakossági levelek az előterjesztés mellékletei.

A Közgyűlés 383/2019. (IX.26.) Kgy. határozata alapján a Szatmár utcában lakók részére 2019. október 1-én a csapadékvíz-elvezető csatorna kivitelezéséről, továbbá 4 méternél szélesebb kocsibehajtó létesítésének lehetőségéről szóló tájékoztatás került kiküldésre.

A problémák kezelésére kiküldött lakossági tájékoztatók alapján beérkező lakossági kérelmeket elbíráltuk, így biztosítva az útcsatlakozás szélesítésének lehetőségét.

A Kivitelező által elkövetett hibákkal (lakossági tájékoztatás elmaradása, előfejek magassága, árkok mérete/mélysége, stb.) kapcsolatban mind a kooperációk keretében, mind elektronikus úton több alkalommal került kiküldésre felszólítás, a műszaki ellenőr több alkalommal rendelt el javítási, visszabontási feladatokat annak érdekében, hogy a megvalósuló beruházás a műszaki szakmai szempontoknak megfeleljen.

A projekt Támogatási Szerződése alapján a folyamatban lévő kivitelezés felfüggesztésére az említett és mellékelt lakossági panaszok alapján nincs lehetőség. Az Uniós pályázati forrás miatt kizárólag a pályázati felhívás és vonatkozó hatósági jogszabályok előírásai szerint engedélyeztetett műszaki tartalmú beruházás megvalósítására van lehetősége az Önkormányzatnak.

Fentiek alapján javaslom külső szakértő felkérését az érintett utcák lakói által jelzett problémák kivizsgálására, aki - az egyéni képviselők bevonásával - tegyen javaslatot azok megoldására úgy, hogy a megvalósult fejlesztés műszaki tartalmának megtartása vagy magasabb műszaki tartalmának megvalósítása biztosított legyen a projekt előírásainak megfelelően.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2019. november „ ”**

**/: Dr. Nemény András :/**

**Határozati javaslat**

**……../2019. (XI. 28.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a bel- és csapadékvíz védelmi rendszer fejlesztésével kapcsolatos döntések meghozatalára” című előterjesztést és a következő döntéseket hozta:

1./A Közgyűlés a bel- és csapadékvíz védelmi rendszer fejlesztésével kapcsolatos tájékoztatást tudomásul veszi.

2./ A Közgyűlés felkéri a polgármestert, hogy gondoskodjon az érintett utcák lakói által felvetett problémák - egyéni képviselők bevonásával történő - kivizsgálásáról külső szakértő által, és a vizsgálat eredményéről – az útfelújítási program részeként - tájékoztassa a Közgyűlést.

**Felelős:**  Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője,)

**Határidő:** 1./azonnal

2./ 2020. június 30.